google/wiki40b huggingface dataset:
Susanne Klatten

Bakgrunn

Susanne Klatten er datter av Herbert Quandt og hans tredje kone Johanna. Da faren døde i 1982, arvet hun sammen med sin mor og broren Stefan hele Quandtfamilien formue.

Karriere

Etter abitur arbeidet hun i årene 1981 til 1983 som praktikant i reklamebyrået Young & Rubicam i Frankfurt am Main. Deretter studerte hun bedriftsøkonomi ved University of Buckingham i England. Etter en praksisperiode i Deutschen Bank tok hun MBA ved IMD i Lausanne i Sveits. Under pseudonymet Susanne Kant arbeidet hun deretter som praktikant ved et BMW-anlegg i Regensburg, hvor hun ble kjent med sin kommende ektemann Jan Klatten som hun giftet seg med i 1990.
I 1993 ble den 31 år gamle Klatten styremedlem i Altana og i 1997 gikk hun sammen med broren inn i ledelsen av BMW.
Siden 2005 har hun vært medlem av rådet for Technische Universität München. Hun er en av de største økonomiske bidragsyterne til CDU.
Hun har mottatt både Forbundsrepublikken Tysklands fortjenstorden (Bundesverdienstkreuz) og Den bayerske fortjenstorden (Bayerischer Verdienstorden).

Privatliv

Susanne Klatten bor sammen med sin ektemann og tre barn München. I 2007/2008 ble hun utsatt for pengeutpresning, som hun selv var med på å avsløre i samarbeid med politiet. Hun får i denne saken sterk støtte fra familien. Hun omtales som en beskjeden person som alltid har holdt en lav medieprofil.
Pico de São Tomé

Pico de São Tomé er det høyeste  fjellet  i São Tomé og Príncipe med 2024 moh.  Det ligger på vestsiden av øya São Tomé i distriktet Lembá. 
Fjellet er dekket av regnskog og ligger i Parque Natural Ôbo. Det er en ikke aktiv vulkan.
Da São Tomé og Príncipe var en portugisisk koloni het fjellet Pico Gago Coutinho.
Active Server Pages

Eksempelkode

Kode som skal prosesseres av serveren, skrives i ASP-blokker, <% og %>.

<% If X = 1 Then %>

X er lik 1.

<% Else %>

X kan være hva som helst, bortsett fra 1.

<% End If %>
Om variabelen X er lik 1, blir HTML-resultatet av ovenforstående kode slik:

X er lik 1.
Om X er hva som helst, bortsett fra 1, blir HTML-resultatet slik:

X kan være hva som helst, bortsett fra 1.
Saint-Brieuc

Befolkningsutvikling

Referanse:INSEE
Skibotndalen

Skibotndalen er et dalføre i Storfjord kommune i Troms. Dalen er 38 kilometer lang og strekker seg i sørøstlig retning fra Skibotnbukta ved Lyngen til riksgrensa mot Finland. Skibotnelva renner gjennom dalen. Europavei 8 går gjennom hele dalen, og Europavei 6 krysser dalen helt nederst, og her ligger også tettstedet Skibotn, som dalen har navn etter.
Åttring

Åttring er en robåt med åtte eller flere årer (minst fire på hver side). På Sørvestlandet (sør for Bergen) og enkelte andre steder betyr «åttring» rett og slett en åtteåret båt; lengden er gjerne 7-7,5 m. Men på Sunnmøre og i Nord-Norge betyr «åttring» en båt som er ganske mye lengre enn dette, og som oftest har ti (fem par) årer. Mange steder i landet snakker man heller om firkeiping, firroing, slagkeiping eller firing/fyreng.
Brandy Branch gasskraftverk

Brandy Branch gasskraftverk er et varmekraftverk i Duval County i Florida, USA. Anlegget har en installert produksjonskapasitet på 764 MW, fordelt på 4 turbiner. Operatør er energiselskapet JEA Co. 
Kraftverket stod ferdig utbygd i 1998, med utvidelser i 2005. Brenselkilden er naturgass, bare subsidiært brukes  fyringsolje.
Meteogram

Et meteogram er en grafisk presentasjon av et værvarsel for et bestemt sted. Dette er produkt som ofte blir generert direkte ut fra en værvarslingsmodell ved hjelp av lengdegrad, breddegrad og høyde over havet, men de kan òg være korrigerte av en meteorolog. Tidsaksen følger x-aksen bortover, mens y-aksen består av verdiene til de forskjellige parametrene.
De vanligste parametrene er nedbør, temperatur, lufttrykk, skydekke, vindstyrke og retning. Nedbøren blir vanligvis representert ved hjelp av søyler, mens temperatur og lufttrykk blir representert som grafer. Skydekke kan representeres både som et værsymbol eller som sirkler eller firkanter som gradvis blir fylt opp jo mer skyet vær det er. Vinden blir som regel vist som en vindpil fra den retningen vinden kommer fra.

Oseanogram

Oseanogram ligner meteogram, men gjelder varsel for hav, der gjerne bølgehøyde (både signifikant og maksimal), retning, dønninger og bølgeperiode er de vanligste parametrene.

Epsigram

Et epsigram er på lignende måte som et meteogram en grafisk fremstilling av et værvarsel for et spesifikt sted, men her baserer varselet seg på et ensemble (EPS – ensemble prediction system). Et ensemblevarsel består ikke bare av én modellkjøring, men langt flere, opp til 51 forskjellige kjøringer i de beste modellene. Eit epsigram viser hele utfallsrommet til alle kjøringene og istedenfor grafer og søyler blir de forskjellige parametrene (skydekke, nedbør, vindstyrke og temperatur) vist som et boksplott med persentiler, samt en median eller et gjennomsnitt av alle kjøringene. Når persentilene og boksene har liten utstrekning tyder det på at varselet er forholdsvis sikkert, mens stor utstrekning tyder på at kjøringene går i forskjellige retninger og at varselet er usikkert. I tillegg kan epsigrammet inneholde vindroser som viser de forskjellige vindretningene til ensemblet. Ofte er også den operasjonelle kjøringen til modellen (som ofte ligger til grunnlag for et værvarsel) tegnet inn som en graf, og på den måten kan en se om denne skiller seg ut på noen måte, f.eks. om den har mye mer eller mindre nedbør enn størsteparten av ensemblemedlemmene.
Litteraturhuset i Oslo

Stiftelsen og virksomheten

Huset inneholder kafé, bokhandel, seks scener og forskjellige rom for samtale, debatt og formidling. En egen etasje i huset er forebeholdt aktiviteter i tilknytning til barn og ungdom. I huset finnes det også en forfatterleilighet og et skriveloft der plasser lånes ut til folk som arbeider med litteratur- og skriveprosjekter. Ulike foreninger som Norsk PEN, Norsk forfattersentrum og Norsk Tidsskriftforening har også tilhold i huset.
Huset er en institusjon drevet av Stiftelsen Litteraturhuset, som er opprettet av Fritt Ord. Stiftelsen er uavhengig og ikke-kommersiell og har som formål å formidle og vekke interesse for litteratur og lesning. Styreleder har siden starten vært Anne Carine Tanum. Huset ble ledet av Aslak Sira Myhre som også hadde en sentral rolle i utbyggingen og utviklingen av huset. 
Litteraturhuset åpnet 5. oktober 2007. Åpningen ble en stor suksess, og huset fikk fra starten langt flere besøkende enn forventet. I 2008 var besøkstallet cirka 240 000, av disse cirka 70 000 på ett av de 700 arrangementene.
Huset er inspirert av en tysk tradisjon for Freie Literaturhaus, som det finnes mange av i Tyskland, blant annet i Berlin, München, Hamburg, Stuttgart og Köln. Litteraturhuset i Oslo er med sine 3 500 m2 og høye besøkstall det største litteraturhuset i Europa.
Litteraturhuset ble fra 2006 til 2014 ledet av Aslak Sira Myhre, og fra 2014 til 2019 av Andreas Wiese. Fra 1. mai 2019 er Susanne Kaluza daglig leder.

Bygningen

Litteraturhuset har adresse Wergelandsveien 29, like ved Slottsparken og Kunstnernes Hus i krysset Parkveien og Wergelandsveien. 
Indremisjonen førte opp bygningen og drev Oslo lærerskole fra 1932. Skolen ble senere fusjonert med den offentlige lærerskolen på Sagene som i sin tur ble en del av Høgskolen i Oslo. 
Bygningen var eid av Entra ASA til 2017, da den ble solgt til Institusjonen Fritt Ord, som hadde tatt initiativet til å opprette 
Stiftelsen Litteraturhuset i 2006. Fritt Ord finansierte en omfattende ombygging av huset før det ble åpnet som Litteraturhus i 2007. Askim og Lannto arkitekter i Oslo sto for ombyggingen. I april 2008 fikk Litteraturhuset Fortidsminneforeningens Kulturvernpris for å ha klart å gi en gammel bygning et nytt og spennende innhold, og samtidig ta bevaringshensyn.
Litteraturhuset er innvendig dekorert med flere kunstverk og utsmykninger, blant annet en stor veggtegning med kartikaturportretter av norske samtidsforfattere, laget av Steffen Kverneland.
Bygningen ble fredet i 2013.
U17-VM i fotball for kvinner 2014

U17-VM i fotball for kvinner 2014 var det fjerde mesterskapet av sitt slag, og ble avholdt i Costa Rica fra 15. mars til 4. april 2014. Japan ble verdensmester etter å ha slått Spania 2–0 i finalen. Italia tok tredjeplassen med 4–4 etter full tid og påfølgende seier i straffesparkkonkurransen i bronsefinalen over Venezuela.
16 lag deltok i turneringa. Regjerende verdensmester var Frankrike.
Kampen mellom Costa Rica og Venezuela på åpningsdagen hadde 34 453 tilskuere, noe som var det høyeste tilskuertallet noensinne for en U-17-kamp for kvinner. Mesterskapet hadde til sammen 268 896 tilskuere, som ga et gjennomsnitt på 8 403 per kamp.
Putter det ned as usual

Putter det ned as usual er et musikkalbum med Oral Bee, utgitt den 19. november 2009.
Drukken silen

Motiv

Bildet viser en beruset silen med vinløv i håret og med bar overkropp som støttes av en kvinne og en mann kledt i rødt. Bak dem ses en mann med himmelvendte øyne drikke av en kagge, mens sidemannen strekker sin tunge mot kaggen i håp om å fange en dråpe. Opptoget fyller nesten hele bildet. 
Bildet tilhører Gemäldegalerie Alte Meister, Staatliche Kunstsammlungen i Dresden.
Reserve Bank of Australia

Reserve Bank of Australia er sentralbanken i Australia.

Historie

Banken har sine røtter tilbake til 1911, da Commonwealth Bank of Australia ble etablert. Loven som etablerte denne banken, Commonwealth Bank Act, ga banken kun rettigheter som en forretnings- og sparebank, den hadde ikke sentralbankoppgaver fra starten av, og hadde ikke rettigheter til å utstede valuta. Banken startet sin drift i 1912. Valuta ble i denne perioden utstedt av den australske avdelingen av Finansdepartementet til Samveldet av nasjoner. I 1920 ble imidlertid ansvaret for utstedelse av valuta overført til et Valutaråd (Notes Board), der banksjefen i Commonwealth Bank of Australia også var ex officio medlem av dette valutarådet. I 1924 fikk Commonwealth Bank Act et tillegg, som ga Commonwealth Bank of Australia ansvaret for utstedelse av valuta. Fram til 1945 utviklet banken seg og fikk underveis flere sentralbankoppgaver, først som et resultat av Den store depresjonen, men senere også som en styrt prosess. Banken fikk ansvaret for valuta, banknæringen og rentesettingen. 
I 1945 ble både Commonwealth Bank Act og Banking Act revidert, og bankens ansvar for å administrere pengepolitikken og banknæringen ble formalisert. 
Banken ble videreført til Reserve Bank of Australia i 1959, da Reserve Bank Act 1959 ble vedtatt. Banken fikk da et noe redusert ansvarsområde; kommersiell bankdrift ble skilt ut som en egen bank, denne fikk navnet Commonwealth Banking Corporation, men sentralbanken fikk det nye navnet, Reserve Bank of Australia. 
Tidligere sentralbanksjef Bernie Fraser uttalte og tallfestet i 1993 sentralbankens mål om prisstabilitet til å være en stabil inflasjon på 2-3% p.a. Da Ian J. Macfarlane var utpekt til Frasers etterkommer, i august 1996, utga han sammen med finansminister Peter Costello en felles uttalelse, Statement on the Conduct of Monetary Policy. Denne oppsummerte og klargjorde rollefordelingen og ansvarsfordelingen mellom sentralbanken og regjeringen. Den ga også regjeringen en formell bekreftelse på det inflasjonsstyringsmålet som inntil da hadde vært et mer uformelt styringsmål.
Også senere er det utgitt tilsvarende redegjørelser. I 2007 ga sentralbanksjef Glenn Stevens og finansminister Wayne Swan ut en felles Statement on the Conduct of Monetary Policy. Denne endret ikke sentralbankens målsettinger, men presiserte bankens uavhengighet, og beskrev krav til innsyn og kommunikasjon. I 2010 ble det utgitt et Statement on the Conduct of Monetary Policy, som behandler sentralbankens målsetting om inflasjonsstyring («financial stability»).

Sentralbanksjef

Sentralbanksjef pr mars 2018 er Philip Lowe. Han overtok etter Glenn Stevens 18. september 2016, og var visesentralbanksjef før han ble utnevnt til sentralbanksjef. Med seg som visesentralbanksjef har han Guy Debelle, som overtok etter Philip Lowe da Lowe ble sentralbanksjef.
Greatest Hits (PlayStation)

Greatest Hits er PlayStation-spill som har blitt gitt ut på nytt av Sony til en lavere pris enn spillet ble originalt gitt ut til. I Nord-Amerika kalles de for «Greatest Hits», men i andre regioner gis de ut under andre navn. I PAL-regionene gis de ut som «Essentials», i Asia som «The Best», i Korea som «BigHit Series» og i Brasil som «Favoritos». Greatest Hits-spill ble først gitt ut til den originale PlayStation-konsollen, men ble videreført til nyere konsoller som PlayStation 2, PlayStation 3 og PlayStation Portable. Det ble også videreført til PlayStation 4. For at et spill skulle kunne bli sluppet ut på nytt for den originale PlayStation-konsollen, måtte det ha solgt over 150 000 eksemplarer. Senere ble dette økt til 250 000 eksemplarer. De senere konsollene har egne kvalifikasjoner for salgstall. I 2002 var det nødvendig å ha solgt over 400 000 over en periode på ni måneder for at et spill skulle bli sluppet ut på nytt for PlayStation 2.
På klozz hold

Seertall og omtale

Til tross for store forventninger ble den en seermessig skuffelse. Premieren ble kun sett av 76 000. Etter det dalte seertallet betydelig (blant annet ble fjerde episode kun sett av 30 000) og programmet ble etterhvert stemplet som en TV-flopp.
Kritikerne var heller ikke nådige. Blant annet så mente VGs Svein Østbø at den manglet referanser til det de skulle parodiere.
Triatlon under Bolivarianske leker 2017

Triatlon var en av øvelsene under Bolivarianske leker 2017. Konkurransen ble arrangert fra 15. til 18. november 2017 i Santa Marta i Colombia.
Løypa var 750 meter svømming, 20 km sykling og 5 km løping. 
Bolivarianske leker er en regional multisportkonkurranse som arrangeres hvert fjerde år til minne om Simón Bolívar, og er for utøvere fra Bolivia, Colombia, Ecuador, Panama, Peru, Venezuela og Chile, som er de sju medlemslandene i ODEBO (Organización Deportiva Bolivariana).
Grand Portage nasjonalmonument

Grand Portage nasjonalmonument ligger i delstaten Minnesota i USA, tett på grensen til Canada. Nasjonalmonumentet består av et gammelt båtdrag (portage) fra stranden av Lake Superior til Canadas grense, en strekning på 13,2 km. Kanotransport på Pigeon River var i nedre deler umulig på grunn av en rekke fosser; derfor måtte man finne en vei forbi.
Ojibwe-indianerne begynte tidlig med handel med blant annet engelskmenn og franskmenn og befolkning lengre mot nord. I samarbeid med indianerne startet North West Company i 1778 en handelsstasjon ved sjøens strand. Den var aktiv til 1802. Disse bygningene finnes å se enn i dag.
Salmo marmoratus

Marmorørret i Norge

Ørreten med marmorert fargemønster som er observert i elva Otra i Norge er ikke samme art som Salmo marmoratus, men anses å være en variant av vanlig ørret (Salmo trutta).
Sauraholmen

Sauraholmen er en holme i Nesna kommune i Nordland. Holmen ligger utenfor Saura på Handnesøya, derav navnet. Holmen er flat og gresskledd. Like nord for holmen er Sauragrunnen fyrlykt plassert.
I dag er ikke holmen bebodd og benyttes til utplassering av sauer. Tidligere har holmen tidvis vært bebodd, da holmen var husmannsplass underlagt storgården Saura på Handnesøya.
Mandag

Etymologi

Norsk mandag betyr «månens dag», jfr. tysk Montag, spansk lunes og fransk lundi (måne = latin luna).
The Villager

The Villager er en amerikansk ukeavis som tar for seg Lower Manhattan. Den ble etablert i 1933 av Walter og Isabel Bryan. Den ble kåret til delstatens beste ukeavis i 2001, 2003 og 2004 av New York Press Associations «Better Newspaper Contest». I 2010 fikk den prisen for beste dekning av miljøet.
I sin liste «123 grunner til at vi elsker New York City akkurat nå» satte magasinet New York avisa The New York Times på 51.-plass, og skrev «fordi vår lokalavis fortsatt er den beste i verden», og på plass 52 «...etter The Villager».
Redaktør er Lincoln Anderson.
I Don't Care (Just as Long as You Love Me)

«I Don't Care (Just as Long as You Love Me)» er en amerikansk sang, skrevet av Buck Owens.
Owens spilte selv inn sangen. Hans versjon ble utgitt på singlen Capitol 5240 3. august 1964. Produsent var Ken Nelson. B-siden var «Don't Let Her Know».
«I Don't Care (Just as Long as You Love Me)» var hans fjerde # 1 på Billboard Hot Country Singles-listen.

Norske versjoner

Lasse Hovd og Vidar Lønn Arnesen har skrevet en norsk tekst. Hovds versjon bærer tittelen «Ingenting». Lønn Arnesens versjon heter «Bare du synes om meg».
Thomas F. Bayard

Biografi

Bayard var sønn av den fremtidige senatoren James Asheton Bayard, Jr. og studerte statsvitenskap privat før han deretter innledet sin karriere som advokat og farens assistent i Delaware fra 1851. Han arbeidet deretter som distriktsaktor i perioden 1853 til 1854, før han deretter var praktiserende advokat i Philadelphia i fire år. Etter dette vendte han tilbake til farens advokatkontor i hjembyen Wilmington. Bayard tjenestegjorde for øvrig som løytnant i den sørstats-støttende Delaware Guard under den amerikanske borgerkrigen.
Han ble medlem av USAs senat fra Delaware i perioden 1869 til 1885 som etterfølger av sin far, og i 1881 var han også Senatets president pro tempore (dvs. midlertidig leder) i tre dager. Han ble for øvrig gjenvalgt både i 1875 og i 1881. Bayard var også en demokratisk presidentkandidat frem mot presidentvalget i 1876, hvor han havnet langt ned på den demokratiske listen. Han fikk flere stemmer både ved presidentvalget i 1880 og presidentvalget i 1884, hvor han havnet på andreplass bak henholdsvis Winfield Scott Hancock og Grover Cleveland.
Bayard tjenestegjorde som senator til den 6. mars 1885 før han deretter ble utnevnt til landets neste utenriksminister under president Grover Cleveland, en stilling han beholdt til mars 1889. Som utenriksminister var han mest kjent for å ha utarbeidet fiskeriavtalen mellom USA og Canada som fastsatte fiskerettighetene i Nord-Atlanteren. Etter at han gikk av som minister arbeidet han som advokat i fire år, før han i Clevelands andre mandatperiode i 1893 ble utnevnt til USAs ambassadør til Storbritannia med kontor i London. I 1897 vendte han hjem og trakk seg tilbake fra det offentlige liv som følge av sviktende helse. Thomas Francis Bayard døde hos sin datter den 29. september 1898 Dedham i Massachusetts.
Spillmagasinet

Spillmagasinet, eller SPMG, er et bloggmagasin for videospill utgitt av Mediehuset Nettavisen og Blogg.no. Tidligere har det vært et norsk nettmagasin publisert av Mediehuset Nettavisen. Spillmagasinet ble første gang utgitt 17. januar 2004, da under navnet Spillsonen.

TV-sendinger

De fikk også et eget program på TV 2 (og TV 2 Zebra) som gikk fra 18. september 2004 til 13. juni 2006. TV-programmet gikk på lørdager og ble ledet av Thomas Strzelecki, Frode Haugen og Cathrine Riis Lilleaas.
Fløan kirke

Fløan kirke var en middelalderkirke på Fløan på Skatval i Trøndelag. Den nevnes første gang i Aslak Bolts jordebok fra 1432. Kirken er dendrokronologisk datert til 1421. Erling Gjone antok i 1956 at bygget var reist på 1300-tallet, trolig før svartedauden da kirkebygging i Norge i hovedsak stanset. Det er imidlertid historiske indikasjoner på at det også før den tid stod en kirke på dette stedet. Den nevnes på nytt som sognekirke i 1520. Kirken brant i 1542, men ble gjenreist. Bygget ble nedlagt som kirke ved reformatsen i 1589 – alt i 1567 beskrives den som en «øde bondekirke» av Absalon Pedersson Beyer – og ble siden brukt som låve. Kirken stod stort sett ubrukt de siste årene før den ble revet. Midt på 1800-tallet rev den daværende gårdbrukeren på Mellom-Fløan ned kirken for å kunne bruke tømmeret til låven sin, til tross for at Fortidsminneforeningen ønsket å yte ham kompensasjon. Den samtidige lokalhistorikeren J.P. Holan regnet gårdbrukeren til haugianerne, som ønsket å fjerne det katolske bygget.
Materialer fra Fløan kirke ligger lagret på Trøndelag Folkemuseum på Sverresborg i Trondheim. Schøning målte i 1770 kirken til 14 alen lengde og 7½ alen bredde. J.P. Holan mente at kirken var noe større: «10 alen bred og 18 alen lang i skipet, og koret 7 alen bredt og 6 alen langt». Koret var i samme bygg som skipet og skilt fra dette med en tømmervegg. Bygget hadde ikke vinduer utenom en liten glugge høyt oppe. Schøning mente bygget måtte være gammelt fordi lafting var umoderne: Hjørnene var sammenfelt som sinknåver og holdt sammen med treplugger. Det var heller ikke brukt mose mellom stokkene. Schønings tegning antyder at bygget var tekket med kløyvde trestokker slik det var vanlig på uthus i Trøndelag. Bygget var ikke bordkledt og Schøning var imponert over at tømmeret ikke hadde råtnet i løpet av århundrene. Schøning kalte lafteteknikken for sinknover, som ikke er helt presist fordi sinknover har skråner sammenføyning som låser hjørnene.
Fløan kirke var laftet av tømmer og var således en av få norske kirker bygget på denne måten i middelalderen. Historikere og arkitekter, som Erling Gjone, har trukket sammenligninger med kirker i Sverige når det gjelder byggemåten. I Sverige ble det reiste mange kirker med denne formen (13 er bevart), men ingen i Norge utenom Fløan. I Sverige ble kirker i denne stilen reiste i et begrenset område sør i Värmland, i Närke og Östergötland og særlig i Småland der det største antallet er kjent. Södra Råda gamle kirke var en av de mest kjente og laftingen var utført nøyaktig som i Fløan. Trolig har arkitekten/byggmesteren forsøkt å etterligne steinkirkenes typiske form: Veggstokkene var hugget slette slik at veggen ga inntrykk av glatt flate, hjørnene var skarpe ute laftehoder og vinduene lå dypt i veggen.
I 2001 ble den første dåpen på nærmere 500 år avholdt på Fløan. Ettersom låven står på den gamle kirkens sted, foregikk dåpshandlingen utenfor gårdstunet.
Robert Mapplethorpe

Biografi

Mapplethorpe studerte til en Master in Fine Arts ved Pratt Institute i Brooklyn, men avsluttet studiene sine i 1969 uten å fullføre mastergraden.
Hans første bilder tok han med et Polaroidkamera. På midten av 70-tallet kjøpte han seg et Hasselblad mellomformatkamera og begynte å ta bilder av venner og bekjente. Hans omgangskrets besto av kunstnere, musikere og komponister som Andy Warhol, Peter Gabriel og Patti Smith. 
Mapplethorpes første studio lå i 24 Bond Street på Manhattan. Dette stedet beholdt han som sitt mørkerom etter at han fikk 500 000 dollar fra kunstkurator Sam Wagstaff, som Mapplethorpe brukte til å kjøpe seg en toppleilighet som fungerte både som bolig og studio.
Mapplethorpe døde 42 år gammel av komplikasjoner fra aids.
Et år før sin død stiftet han Robert Mapplethorpe Foundation, Inc.
Beautiful Ohio (sang)

«Beautiful Ohio» er den offisielle sangen til den amerikanske deltstaten Ohio.

Historie

Melodien er skrevet av Robert A. «Bobo» King, som brukte navnet Mary Earl, og den opprinnelige teksten er skrevet av Ballard MacDonald. Den ble skrevet i 1918.
Et lovforslag vedtatt av Ohio General Assembly i 1968 gjorde den til delstatens offisielle sang og vedtok i 1989 et tillegg til seksjon 5.09 i Ohio Revised Code, som forandret de opprinnelige ordene til en ny tekst skrevet av Wilbert McBride.
«Beautiful Ohio» ble opprinnelig skrevet som en kjærlighetssang av Ballard MacDonald, hvis tekst skildrer et «paradise of love divine». Da McBride omskrev teksten til 1989-versjonen, gav han et mer nøyaktig portrett av Ohio ved å inkludere delstatens byer og industri enn to imaginære kjærester.

Moderne bruk

Selv om «Beautiful Ohio» opprinnelig ble skrevet som en vals, er den vanligste versjonen av sangen i dag en marsj arrangert av Richard Heine.
Den blir vanligvis fremført av The Ohio State University Marching Band når det reiser og representerer delstaten Ohio, innbefattet deres tilstedeværelse i innsettelsesparaden til president George W. Bush i 2005 og i innsettelsen av president Barack Obama i 2009.

Norsk versjon

Erich Erichsen har skrevet en dansk tekst som den norske bygger på. Den norske tittelen er «Lykkelige timer».

Innspilling

Åse Wentzel og Thor Raymond, Robert Normann og hans kvintett. Innspilt 10. mai 1955. Utgitt på 78-platen Odeon ND 7263 og på EP-platen Odeon GEON 2